Vermiste student: Werkers vind liggaam in vlak graf | Maroela Media
Twee mans is in hegtenis geneem nadat die liggaam van 'n vermiste student Dinsdag in 'n vlak graf in 'n woud in KwaZulu-Natal gevind is.
Kapt. Thulani Zwane, 'n polisiewoordvoerder, sê munisipale werkers het op die graf naby Esikhawini afgekom en onraad vermoed. "Hulle het die graf oopgegrawe en die polisie ontbied toe hulle besef het iemand is daar begrawe," het Zwane gesê. "Die polisie het die graf verder oopgegrawe en op die ontbinde liggaam van 'n 22-jarige vrou afgekom. Sy is uitgeken as Londiwe Mngomezulu, 'n student aan Esikhawini FET College wat op 16 Februarie deur haar ouers as vermis aangemeld is."
Mngomezulu se mansvriend (24) is kort daarna in hegtenis geneem nadat gemeenskapslede hom aangekeer het. "'n 22-jarige verdagte is ook daarna aangekeer. Albei verdagtes staan tereg op aanklagte van moord en dwarsboming van die gereg," het Zwane bygevoeg.
Die motief vir haar moord is nog nie bekend nie. Die verdagtes moet Donderdag in die Esikhawini-landdroshof verskyn.